钦定古今图书集成/明伦汇编/官常典/第680卷 > 李邰
## 钦定古今图书集成/明伦汇编/官常典/第680卷 > 李邰

按《唐书刘蕡传》：“太和二年，举贤良方正，能直言极谏。
帝引诸儒百馀人于廷。是时第策官左散骑常侍冯
宿等见蕡对，嗟伏而畏中官不敢取，士人读其词，至
感慨流涕者，谏官御史交章论其直。于时被选者二十有三人，所言皆冗龊常务，类得优调。河南府参军
事。李邰曰：‘蕡逐我，留吾颜其厚耶’！乃上疏曰：‘陛下御
正殿，求直言，使人得自奋。臣才志懦劣，不能质今古
是非，使陛下闻未闻之言，行未行之事，忽忽内思，愧
羞神明。今蕡所对，敢空臆尽言。至皇上之成败，陛下
所防闲，时政之安危，不私所料’。”又引《春秋》为据，汉、魏
以来无与蕡比。有司以言涉讦忤，不敢闻。自诏书下，
万口籍籍，叹其诚鲠，至于垂泣，谓蕡指切左右，畏近
臣衔怒，变兴非常，朝野惴息。诚恐忠良道穷，纲纪遂
绝，季汉之乱，复兴于今。以陛下仁圣，近臣故无害忠
良之谋；以宗庙威严，近臣故无速败亡之祸。指事取
验，何惧直言。且陛下以直言召天下士，蕡以直言副
陛下所问，虽讦必容，虽过当奖，书于史策，千古光明。
使万有一蕡不幸死，天下必曰：“陛下阴杀谠直，结仇
海内，忠义之士皆惮诛夷，人心一摇，无以自解。况臣
所对不及蕡远甚，内怀愧耻，自谓贤良，奈人言何！乞
回臣所授，以旌蕡直。臣逃苟且之惭，朝有公正之路。
陛下免天下之疑，顾不美哉！”帝不纳。邰字子元，后历
贺州刺史。